runetrust/blame-folketinget-dk huggingface dataset:
Tom Behnke (KF), 2006-12-12:
Nu kan tid jo være en vanskelig størrelse at forholde sig til.
Når jeg siger det, er det jo, fordi det måske er vigtigt at have forståelse for, at der jo godt kan ske ting sideløbende med, at vi sidder og forhandler en ny handlingsplan.
Straffeloven, retsplejeloven osv. har vi jo heller ikke genoptrykt her og skrevet det hele en gang til, for vi har jo den forudsætning, at f.eks. paragraffen om menneskehandel står i straffeloven, der står den fint, lad den bare stå der.
Det forhindrer jo ikke, at vi laver en handlingsplan.
Jeg skal bare høre: Hvorfor er det så bydende nødvendigt, at vi skal stå her og diskutere en lille formulering, når faktum er, at regeringen har tilkendegivet, at man har rettet op på det?
Pernille Vigsø Bagge (SF), 2006-12-12:
Men der er et helt andet spørgsmål, jeg gerne vil ind på.
Under den eksperthøring, der fandt sted i sidste uge, var politiet inde på, at det måske kunne være en god idé at kigge på markedsføringen af prostitutionsydelserne.
Vi ved, hvordan Ekstra Bladet annoncerer, og vi ved, hvordan internettet annoncerer for prostitution, og er det noget, ministeren kunne tænke sig at gå nærmere ind i?
I denne uge fremsætter SF og Enhedslisten et forslag om, at man f.eks. skal afmærke de steder, hvor der bliver annonceret for prostitution, og kunne ministeren tænke sig at følge politiets anbefaling af, at man også kunne kigge på den side af prostitutionen?
SF har ikke sagt, at den samlede indsats har været mangelfuld.
Jeg har sagt, at der har været mangler i både den tidligere handlingsplan og i den nuværende.
Jeg mener stadig væk, at der har været mangler i den tidligere handlingsplan og i den nuværende, for ellers er jeg ret overbevist om, at resultatet havde været bedre end 13 sigtelser mod bagmænd på 5 år, og at der ikke stadig væk var en stor oversvømmelse af handlede kvinder i det her land, som lever under kummerlige forhold.
Tom Behnke (KF), 2006-12-12:
Ja, men så tror jeg da også, at man kan nå dertil, hvor vi kan gentage det, sådan at alle ordførere er med på, at det er det, der er blevet sagt.
Det tror jeg ikke skal være et problem.
Jeg vil gerne spørge til det, som også andre ordførere har været inde på, med, at man konstaterer, at den samlede indsats har været mangelfuld.
Det er man jo velkommen til at gøre, men jeg synes også, man ligesom skal have noget at have det i.
Derfor vil jeg godt høre: Hvad er det for nogle konkrete forslag, SF har stillet, som regeringen ikke har lyttet til, som regeringen ikke har taget med, som man i satspuljeforligskredsen ikke har taget med?
Hvad er det for nogen konkrete tiltag, forslag, som SF er kommet med?
Jeg har hørt, at SF har været inde på, at politiet godt kunne have gjort det bedre osv.
Men den handlingsplan, man startede med at lave, var jo lavet på det sociale område, det var med satspuljemidlerne, det var der, man startede.
Så det med politiet ved jeg ikke hvor relevant er i den her sammenhæng.
Men spørgsmålet er: Hvilke konkrete forslag er SF kommet med, som ikke er gennemført?
Pernille Vigsø Bagge (SF), 2006-12-12:
Det er det, som står i handlingsplanen, som skal udmøntes, og når der ikke står, at børnene skal modtages ansvarligt i hjemlandet, så kan det da godt give anledning til bekymring, når der kun står, at de skal sendes forsvarligt ud af landet.
Lone Dybkjær (RV), 2006-12-12:
Der er gode grunde til at tro, at den kvinde talte sandt, men det er så en anden snak.
Det er svært at bevise, det er det også med hensyn til de 18 år.
Nu siger vi så: O.k., det er det, men alligevel har vi en 18-års–regel, som betyder, at I må tænke jer om.
Hvis det nu var, at vi havde sådan en regel, så ville vi sige til mænd: I må tænke jer om, inden I går til en udenlandsk kvinde.
Ville det være så dårligt?
Så kunne det godt være, at konsekvensen, som nogle siger, ville være, at de så købte dansk, men der er vi jo i den heldige situation, at vi har en sociallovgivning, vi ofte kan sætte ind med og dermed hjælpe de danske kvinder, der er kommet ud i prostitution.
Så det er rigtigt, at bevisbyrden er svær, men hvis det nu førte til, at man lod være med at gå til udenlandske kvinder, fordi man var nervøs for eventuelt at blive straffet, var det så så dårligt?
Pernille Vigsø Bagge (SF), 2006-12-12:
Nu er det meget uvant at høre en Venstrekvinde tale om, at flere penge nødvendigvis kunne gøre tingene bedre, men det er da dejligt at høre, at der også er Venstrefolk, der har den holdning.
Jeg vil sige, at vi ikke har skreget på flere penge.
Vi har støttet den øgede politiindsats og den nye politireform, vi synes, det er et glimrende tiltag, og det har jeg også nævnt her i min ordførertale.
Men vi synes stadig væk, at det er påfaldende, at man ikke har lyst til at kigge mere på efterspørgslen, at man ikke har lyst til at prøve at gå ind med et forbud mod køb af sex.
Jeg ved ikke lige, hvorfor det skulle koste penge at gå ind med et forbud mod køb af sex.
Ellen Trane Nørby (V), 2006-12-12:
Så kunne jeg og nok også andre godt tænke sig, at SF's ordfører og SF i det hele taget så også havde påtaget sig et økonomisk ansvar for at få afsat flere midler til den indsats, der bliver gjort.
Men vi må jo erkende, at det ikke har været et af de hovedpunkter, som SF har fremsat, hverken i finanslovforhandlinger eller i de forhandlinger, der har været.
Derfor kan man jo godt spørge SF's ordfører
: Hvordan skal de gode intentioner, der er, og ønsket om, at der er så meget andet handling, finansieres, hvis det står til SF?
Pernille Vigsø Bagge (SF), 2006-12-12:
Jeg siger bare, at vi er nødt til at lære af, at der ikke er sket specielt meget på området i forhold til, hvad der burde være gjort.
Det kan godt være, at der er taget en masse værktøjer i brug, der fungerer fint, det vil jeg også gerne rose, og SF er med.
Men vi må indrømme, at vi har gjort for lidt, når der stadig væk kan være 6.000 prostituerede i det her land, hvoraf 2.500 er handlet.
Så har vi gjort for lidt.
Og det er jo ikke sådan, at markedet bliver mindre.
Det er jo ikke sådan, at antallet falder, og det er jo ikke sådan, at vi får indrapporteringer fra Reden eller Kompetencecentret i Århus, der siger, at det altså går meget, meget bedre.
Det er jo ikke det, vi hører, og derfor må vi da også konstatere, at vi kan gøre det meget bedre, og det må vi kigge fremad og gøre.
Ellen Trane Nørby (V), 2006-12-12:
Når SF's ordfører nu påpeger nogle af de ting, der kunne gøres bedre, så må jeg jo sige, at jeg altid er enig i, at nogle ting altid kan gøres bedre.
Det er jo også netop derfor, at Lene Espersen har styrket politiindsatsen, Rikke Hvilshøj nu har styrket udsendelses- og beskyttelsesperioden, at fru Kjer Hansen, ministeren, ud over at fordoble beløbet, der afsættes til handlingsplanen, også har iværksat en række nye initiativer.
Hvorfor vil SF's ordfører ikke fokusere på, hvordan vi kommer fremad, men kun fokusere på, hvad der står i evalueringen af handlingsplanen, som måske kunne have været bedre de sidste 4 år?
Hvorfor vil SF's ordfører ikke kigge fremad?
Pernille Vigsø Bagge (SF), 2006-12-12:
Der foregår halvanden million sexhandler i det her land om året.
Der er 300.000 mænd om året, der køber sex i Danmark.
Der er rejst 13 sigtelser de seneste 5 år mod bagmænd.
Jeg ved ikke, om hr. Andersen ikke vil kalde det mangelfuldt.
Der er helt sikkert mangler i den handlingsplan, vi har fået lavet tidligere, og i den, vi har fået lavet nu, og det er problematisk, men der har været meget fine initiativer.
Vi er bare nødt til at holde os for øje, at f.eks. den politimæssige indsats tidligere har været for dårlig.
Der har været for lidt fokus på kunderne.
Hans Andersen (V), 2006-12-12:
Nu er det jo ikke normalt SF, der sådan tyer til forbudsværktøjet.
Men vi skal så høre her, at det er forbud, der skal løse de problemer, vi har med kvindehandel.
Det synes jeg er lidt tankevækkende.
Både sidste år og forrige år kunne der jo godt have været forslag fra SF's side, hvis man havde syntes, at der var mangler i handlingsplanen.
Men der blev jo ikke stillet nogen forslag.
Der blev ikke stillet nogen konkrete forslag til et supplement til handlingsplanen.
Jeg synes, det er lidt billigt at stå og kritisere en handlingsplan, hvor vi har gennemført elementerne, og fordi SF ikke lige synes, at man er tilfreds med udbyttet, siger man så, at den i øvrigt er mangelfuld, og fralægger sig totalt et ansvar for den.
Pernille Vigsø Bagge (SF), 2006-12-12:
Så sent som på satspuljemødet forleden redegjorde SF for, hvad vi synes, der manglede i den nye handlingsplan.
Sådan gør vi.
Vi fortæller, hvad vi synes der er problematisk.
Med hensyn til den første handlingsplan kan jeg ikke selv sige, at jeg har stillet forslag, men jeg må sige, af SF ikke har syntes, at den var fyldestgørende, og vi har stillet spørgsmål til den.
Da der blev redegjort for den første handlingsplan, sagde vi, at vi syntes, der var for lidt fokus på kundesiden.
Vi stillede forslag om, at der skulle mere fokus på kundesiden, fordi vi synes, det er et problem, at man ikke i højere grad tager fat i efterspørgslen.
Det har SF sagt hele tiden.
Hans Andersen (V), 2006-12-12:
Nu har vi jo i satspuljeregi forhandlet den tidligere handlingsplan, og jeg kunne godt tænke mig at høre, hvad det er for nogle initiativer, som SF er kommet med i forbindelse med de forhandlinger, og som man siger man ikke har fået med, eller hvorfor man nu kan konstatere, at handlingsplanen sådan set i sin gennemførelse har været mangelfuld.
SF har dog været med til at forhandle, og vi er blevet enige om, at det var den her handlingsplan, vi nu skulle gennemføre, den første handlingsplan, et europæisk land nogen sinde har sat i værk, og så skal vi nu sidde her og høre, at handlingsplanen har været mangelfuld.
Jeg synes bare lige, vi skal understrege, at SF var med, og jeg har ikke hørt om forslag, som SF har stillet, som ikke er med.
Pernille Vigsø Bagge (SF), 2006-12-12:
Jeg er nødt til at læse, hvad der står på papiret, og når det er gledet ud af papiret, så er jeg jo nødt til at forholde mig til det.
Jeg kan jo ikke forholde mig til, hvad der er sagt i et samråd for lang tid siden.
For det er jo den handlingsplan, der ligger på bordet, vi forhandler om, og det er den, vi har med at gøre, og når det er gledet ud der, så synes jeg, det er meget vigtigt at påpege, at der er en mangel.
F.eks. synes vi fra SF's side, at der er alt for lidt fokus på kunderne, på efterspørgslen, det har jeg sagt masser af gange.
Vi er med i satspuljen, og vi er med til at forhandle det her, vi er med i den forhandling, men jeg synes bare, vi må indrømme, at der er nogle mangler med hensyn til efterspørgslen, som jeg har anskueliggjort adskillige gange.
Det er særdeles mangelfuldt, at man nu ikke sørger for, at der står, at børnene skal modtages forsvarligt, men at de bare skal udsendes forsvarligt af landet her.
Det er f.eks. en meget stor forskel og for mig en meget stor mangel.
Anne-Mette Winther Christiansen (V), 2006-12-12:
Jeg bliver nødt til at høre fra SF, hvad det er, der lige præcis kan beskrives meget tydeligt i den her redegørelse, vi har fået fra både justitsministeren og socialministeren, som er mangelfuldt i forhold til, hvad der er foregået indtil nu.
Pernille Vigsø Bagge (SF), 2006-12-12:
Vi har afsat 70 mio. kr. til implementeringen af den ny handlingsplan til bekæmpelse af kvindehandel, og det er der en utrolig god grund til, nemlig det faktum, at gemen slavehandel, sexslavehandel, er blevet hverdagskost i Danmark.
I handlingsplanen er der en række fine initiativer.
Men den nye handlingsplan har altså også sine mangler, ligesom den tidligere plan havde det.
Det er meget fint med en øget politiindsats, og det er meget fint med en styrkelse af ngo'ernes rolle og med den EU-anbefalede operatør.
Men det er altså helt nødvendigt, at vi bliver bevidste om, hvad det er for ofre, vi taler om i den her situation.
Derfor er det også så vigtigt, at vi som det demokratiske samfund, vi er, med fokus på menneskerettigheder, tilbyder de her mennesker ophold så længe, at vi kan sikre dem en hjemrejse under forsvarlige forhold, og at vi kan sikre, at de her mennesker, kvinder og børn, ikke straks handles igen eller igen udsættes for overgreb.
En beskyttelses- og refleksionsperiode på 100 dage må være et absolut minimum.
Desuden er det på høje tid, at vi ansvarliggør de kunder, der køber sex.
SF går ind for et forbud mod køb af sex, og det gør vi, fordi vi er godt og grundigt trætte af informations- og oplysningskampagner rettet mod kunderne, som stort set ingen effekt har.
Et moderne demokrati og velfærdssamfund kan ikke tillade sig at vende ryggen til, når hr. Jensen og hr. Petersen
helt frit kan købe sex, blot fordi de har råd, og fordi de har muligheden.
Og nu er også Litauen fulgt med et lignende forbud.
Det er rigtig godt, at vi har den her debat om et af de alvorligste sociale problemer i Danmark i dag, og det er godt, at vi nu får den nye handlingsplan.
Lone Dybkjær (RV), 2006-12-12:
For det første vil jeg gerne bare for en ordens skyld sige, at jeg altså heller ikke var i Folketinget og personligt var del af den regering.
For det andet har jeg ikke sagt, at den her regering ikke har gjort noget.
Jeg vil bare sige, at det ikke er regeringen, der har afsat 70 mio. kr.
Det er meget vigtigt at understrege.
Det har Folketingets partier.
Det er en meget stor og afgørende forskel, vil jeg sige til fru Marion Pedersen.
Det er faktisk noget, Folketingets partier står sammen om.
Det er en meget vigtig pointe i det her, og det er ikke noget, regeringen bare kan tage æren for, overhovedet ikke.
Marion Pedersen (V), 2006-12-12:
Man kan jo altid sige, at man ikke forholder sig til, hvad den forrige regering gjorde.
Det kan man vel kun tillade sig, hvis man ikke selv har været en del af den regering og dermed har haft den indflydelse, som man har, når man sidder i et regeringsparti.
Det er også derfor, at vi andre gør noget ved det nu, og det er også derfor, at regeringen nu afsætter 70 mio. kr.
Jeg synes, at der fra oppositionens side burde komme noget mere anerkendelse af, at der bliver afsat endnu flere penge end i den forrige periode, faktisk mere end det dobbelte, fordi man netop på baggrund af de erfaringer, man har gjort ud fra det, som denne regering har indført, kan se, at der skal gøres endnu mere.
Så den anerkendelse synes jeg da nok, at vi kunne have behov for at høre fra oppositionen.
Lone Dybkjær (RV), 2006-12-12:
Som hr. Tom Behnke meget rigtigt sagde: Da han var politimand på Vesterbro, var der ingen udenlandske kvinder.
Senere hen kom der udenlandske kvinder, og nu kommer der handlede kvinder.
Det er jo noget, der er eksploderet i de seneste år.
Jeg vil i øvrigt ikke forholde mig til, hvad den tidligere regering gjorde.
Jeg forholder mig til de kvinder, der er her her og nu, og som skal hjælpes, og til de bagmænd, der er her her og nu, og som skal straffes.
Det oplever jeg som min opgave.
Marion Pedersen (V), 2006-12-12:
Jeg vil bare spørge ordføreren om, hvad ordførerens betegnelse vil være for det, den forrige regering gjorde i forhold til det her problem, hvis det, den nuværende regering gør, er mangelfuldt.
Jeg sad godt nok ikke i Folketinget på det tidspunkt, men jeg har læst bagud og kan jo se, at der ikke blev gjort noget.
Lone Dybkjær (RV), 2006-12-12:
Enhver, der arbejder med det her område, kan jo se, at der mangler noget.
Der er da masser af handlede kvinder, vi ikke har fat i, og der er masser af bagmænd, vi ikke har fat i.
Er det ikke mangelfuldt?
Mere ligger der ikke i det.
Det er da mangelfuldt, når vi står, hvor vi står i dag.
Kig på rigspolitiets store rapport om den fremtidige indsats.
Den er da lavet, fordi rigspolitiet udmærket godt er klar over, at det, der har været lavet, ikke har været tilstrækkeligt.
Så kan vi tage en diskussion om, hvorfor det ikke er lykkedes, når man åbenbart kendte det hele.
Det behøver vi måske ikke at gøre i al åbenhed.
Men der ligger ikke andet i det.
Jeg tror, vi alle sammen kan sige, at det er mangelfuldt.
Der skal enorme mængder af ressourcer til på det her område, og det tror jeg måske er gået op for de fleste af os med tiden.
Jeg ved ikke, om jeg har været hurtigere til at opfatte det end andre.
Jeg har beskæftiget mig med det og i hvert fald gået i det udenlandske miljø, hvor det har været et kæmpe problem, og hvor man har diskuteret det længe.
Her skal vi så sætte ind, og det koster en masse ressourcer, og vi er derfor nødt til også at fortsætte med at bruge temmelig mange penge for overhovedet at gøre os håb om at komme videre på området.
Tom Behnke (KF), 2006-12-12:
Jeg vil gerne understrege min tak til fru Lone Dybkjær, for det er jo konstruktivt og fremadrettet.
Det synes jeg er rigtig godt.
Så der er ikke flere spørgsmål til det.
Men jeg har et andet spørgsmål.
I begyndelsen af forslaget til vedtagelse, som også fru Lone Dybkjær har skrevet under på, står der, at man konstaterer, at den samlede indsats har været mangelfuld.
Det, man har gjort indtil nu, har været mangelfuldt, så hvad er det, Det Radikale Venstre har foreslået?
For jeg synes ikke, at jeg har hørt Det Radikale Venstre komme med forslag; ikke andre, end regeringen har taget til sig, for i satspuljeforligskredsen har man gennemført tingene.
Så hvad er det, der mangler?
Lone Dybkjær (RV), 2006-12-12:
Der er ikke dødsstraf i andre lande i Europa – bare for en ordens skyld – for så kan man i hvert fald ikke blive medlem af EU.
Selvfølgelig skal man ikke lave noget, bare fordi de andre lande laver noget, men man kan godt undersøge, hvad andre lande laver, og så kan man spørge: Er det en god idé at lave det i Danmark?
Vi ved jo ikke, hvordan det videnscenter ser ud.
Jeg tager det sådan set også ud fra evalueringsrapporten.
Der står: en monitorerende organisation, der udelukkende bør være det og ikke varetage andre opgaver under handlingsplanen.
Det afhænger fuldstændig af, hvordan man konstruerer det der videnscenter.
Hvis man vil konstruere videnscenteret sådan, at der er en ansvarlig person, så man også udadtil ved, at der er en eller anden ansvarlig person, så kan det være, at det er godt nok, men lad os dog drøfte det.
Lad os dog drøfte uafhængigheden.
Det er meget vigtigt, at vi har fokus på den uafhængighed.
Tom Behnke (KF), 2006-12-12:
Ja, og man må sige, at fru Lone Dybkjær af mange er en af dem, der virkelig har gjort noget på det her område.
Det synes jeg også der skal roses for.
Jeg har et spørgsmål om den her uafhængige og nationale rapportør, for et af de argumenter, jeg hørte, var, at sådan en har andre lande.
Men det argument har jeg aldrig helt forstået, for der er også andre lande, der f.eks. har dødsstraf.
Det er jo ikke ensbetydende med, at fru Lone Dybkjær står her og argumenterer for, at vi skal have dødsstraf i Danmark, heldigvis.
Men argumentet holder vel ikke: Bare fordi andre lande har det, så skal vi også have det.
Som jeg har forstået det, arbejdes der i retning af, at der skal laves et videns- og koordinationscenter, der formentlig kan blive forankret i Center for Social Service, hvor man altså vil arbejde med den her problemstilling dagligt, man vil have et fuldstændigt overblik, og man vil have indsigt og viden.
Hvorfor har Det Radikale Venstre ikke tillid til denne institution?
Hvorfor stoler man ikke på det arbejde, den laver?
Hvorfor er det nødvendigt med en uafhængig rapportør derudover?
Anne-Mette Winther Christiansen (V), 2006-12-12:
Det vil så sige, at det er det punkt, som er blevet drøftet tidligere, og hvorom det netop er nævnt, at der i adskillige samråd er givet tilsagn fra ministre om, at der er taget hånd om børnene.
Alligevel bliver det betragtet som værende en mangelfuld indsats.
Det forstår jeg ikke.
Eva Kjer Hansen (V), 2006-12-12:
Jeg tror, justitsministeren lige om lidt vil gøre nærmere rede for, hvad politiet vil tage fat på.
Eva Kjer Hansen (V), 2006-12-12:
Kampagnen har faktisk givet rigtig mange reaktioner.
Forud for kampagnen var der en vis skepsis.
Man tvivlede på, om den overhovedet ville have nogen effekt, og om kunderne ville tage ansvaret på sig, og som jeg husker det, var fru Pernille Vigsø Bagge en af de største skeptikere.
Hun mente, at det ville mændene overhovedet ikke gøre.
Vi har rent faktisk set, at 22 af de 65 henvendelser har ført til, at politiet nu er i gang med at efterforske sagerne.
Jeg ved jo ikke, hvad udfaldet af dem bliver, men det er da rigtig mange, set i forhold til, hvor mange sager der overhovedet har været på området, og jeg synes, det rigtig, rigtig positive resultat af kampagnen er, at kunderne gerne ville tage ansvaret på sig og gerne ville reagere, når de havde en mistanke om, at den pågældende kvinde var handlet.
Pernille Vigsø Bagge (SF), 2006-12-12:
Jeg vil gerne vende tilbage til ministerens kampagne.
Ministeren nævnte den selv og sagde, at den havde været en stor succes, fordi 65 mænd havde ringet, og vi hørte også Venstres ordfører sige, at netop fordi flere end nul havde ringet, havde den været en succes.
Jeg vil gerne spørge: Havde den også været en succes, hvis kun 14 havde ringet?
Hvad var succeskriteriet?
Eller endnu vigtigere: Hvor mange kvinder er blevet hjulpet, fordi man har givet mændene mulighed for at ringe til en hotline?
Hvor mange kvinder har fået det bedre, hvor mange handlede kvinder er blevet hjulpet, fordi 65 ud af de 300.000 mænd, der hvert år køber sex i Danmark, har ringet?
Eva Kjer Hansen (V), 2006-12-12:
Fru Kirsten Brosbøl siger, at der ikke er nogen tvivl om, at de kvinder gerne vil tilbage, hvor de kommer fra, og at de gerne vil hjemsendes.
Men hvis det er tilfældet, hvorfor er det så et problem at stille det som krav?
Jeg synes, det er afgørende, at man kan se, at formålet er at hjælpe kvinderne frem til at få det bedst mulige udgangspunkt for at starte en ny tilværelse i hjemlandet efter det, de har været ude for.
Det kan man netop gøre i den forlængede periode, og derfor har jeg svært ved at forstå fru Kirsten Brosbøls synspunkt om, at de bare ingenting skal lave, og at der ikke skal være et afklaret formål med hensyn til, hvad kvinden egentlig skal efterfølgende.
Jeg synes, det må være det rigtige at få afklaret, at der skal forberedes en god hjemsendelse, og folk i miljøet har jo bl.a. givet udtryk for, at de synes, at der måske kunne være brug for lidt mere tid til at forberede hjemsendelsen på en god måde.
Kirsten Brosbøl (S), 2006-12-12:
Det undrer mig bare, at vi har en socialminister, som ikke anerkender, at disse kvinder, der har været udsat for en forbrydelse, har behov for at få nogen tid i et beskyttelsestilbud, hvor de i ordets helt konkrete forstand er beskyttet, så de kan komme sig over de gener, de er blevet påført.
Det synes jeg er meget mærkværdigt at ministeren ikke kan se.
Ministeren spørger: Hvad skal man så lave?
Jamen det undrer mig altså meget.
Jeg synes, man er nødt til at skille tingene ad.
I de tilfælde, hvor udvisning kommer på tale, har vi selvfølgelig at gøre med kvinder, der opholder sig ulovligt her i landet.
Der er ikke nogen tvivl om, at man skal samarbejde om hjemsendelsen i beskyttelsesperioden; det tror jeg ikke der er nogen der vil sætte spørgsmålstegn ved.
Men det er helt afgørende, at der ikke bliver stillet krav, for at man kan få den forlængelse, som er afgørende for, at man kan komme sig.
Eva Kjer Hansen (V), 2006-12-12:
Jamen hvis sigtet med at blive i en længere periode ikke er at forberede en tryg og god hjemsendelse, hvorefter man kan starte på en frisk – hvis det ikke er det, man skal forberede sig på, har jeg svært ved at se, hvorfor perioden skal være så lang.
Det er derfor, vi siger, at betingelsen er, at man samarbejder om at forberede hjemrejsen, og jeg synes, det er helt oplagt, at det er det, der må være formålet, netop for at hjælpe kvinden på allerbedste vis.